Nakon što je pravu buru u javnosti izazvao jučerašnji status predsjednice Republike na Facebooku o ustavnim ovlastima, Kolinda Grabar-Kitarović, koja je u službenom posjetu Kini, za HRT je dodatno objasnila na što je mislila odgovorom na Facebooku ministru Ranku Ostojiću. Podsjetimo, predsjednica je napisala da je ministar Ostojić 'priznao da tehnička Vlada nije u stanju voditi zemlju, te da njoj prepuštaju izvršne ovlasti, što će ona i napraviti čim joj dopusti Ustav'.



'Na posljednje ispade ministra unutarnjih poslova Ranka Ostojića ne možete odgovoriti nikako drukčije nego ironijom. To sam učinila, i to preko Facebooka, a ne službeno. Naravno da to nije bila ozbiljna izjava, ja nemam ustavne ovlasti i upravo to govorim ministru Ostojiću, jer mi je rekao da bih ja mogla riješiti krizu sa Srbijom u pet minuta, da meni prepušta ovlasti kojih nemam', izjavila je u Hong Kongu predsjednica Kolinda Grabar-Kitarović.











Dok su mnogi mediji predsjedničinu objavu protumačili kao kršenje ustavnih ovlasti, ustavni stručnjak Mato Palić ne misli tako. 'Ne radi se ni o kakvom izravnom kršenju ovlasti nego o činjenici da sadržaj te izjave ne odgovara ustavnim ovlastima predsjednice republike. Položaj i ovlasti predsjednika republike ne podrazumijevaju tu mogućnost da se na nju mogu prenijeti neke izvršne ovlasti bilo vlade bilo ministara', izjavio je Palić.











Ipak, uoči izbora, predsjednica bi, kažu analitičari, morala biti ozbiljnija kad je riječ o njezinim ustavnim ovlastima. 'U ovom trenutku mi nemamo samo takozvanu tehničku Vladu, jer je Sabor raspušten, nego imamo i neku vrst tehničke predsjednice, odnosno ustavno neodgovorne predsjednice koja ne može odgovarati za eventualnu povredu Ustava jer to može kao postupak po članku 105. Ustava pokrenuti samo Sabor', izjavio je Žarko Puhovski.











U parlamentarnoj demokraciji predsjednik, ili predsjednica, uglavnom ima protokolarne ovlasti, objašnjava bivša premijerka Jadranka Kosor. I dodaje - državni dužnosnici nemaju pravo na vrstu šale kojoj smo svjedočili jučer. 'Dakle što je onda službeni Facebook profil, njen ili bilo čiji? Na tom profilu su stajale mnoge druge objave. Znači li da je sve to ironija, sve to šala?', poručila je Kosor.



Premijer Zoran Milanović nije htio komentirati izjavu predsjednice Kolinde Grabar-Kitarović da se na posljednje ispade ministra unutarnjh poslova Ranka Ostojića ne može odgovoriti drukčije nego ironijom, ustvrdivši kako nije upoznat s tom izjavom jer ima važnijeg posla. 'Nisam to vidio, ni pročitao, jer nisam imao vremena, i stoga nije u redu s moje strane da to komentiram. Imamo važnijeg posla, bez potcjenjivanja ikoga. No, ako će to komentirati drugi ljudi koji su to pročitali ili komentatori, to je u redu i neka to učine. Stvarno se u to ne želim upletati', rekao je premijer Milanović u Tinjanu, gdje je posjetio sajam pršuta. Dometnuo je da je 'Vlada uvijek vlada, a tehnička je jer ne može donositi financijske odluke'.



Međunarodni tajnik HDZ-a Miro Kovač pozvao je Vladu da se počne baviti državnom politikom, rješavanjem izbjegličke krize i saniranjem ekonomije, a ne da napada hrvatske institucije i predsjednicu. 'Mi ne znamo je li gospodin Ostojić trenutno ministar unutarnjih poslova koji skrbi o našoj sigurnosti ili je šef izborne kampanje SDP-a 's motorolom u ruci', ocijenio je Kovač. Na pitanje o tome je li predsjednica svojom objavom na Facebooku ipak pretjerala, Kovač je odgovorio pozivom Vladi da se 'prestane baviti igricama, smicalicama, obmanama, manipulacijama te da konačno radi svoj posao za ono što je građani plaćaju'. 'Gospodin Milanović ne samo da se posvađao s hrvatskim društvom, hrvatskim susjedima nego i sa samim sobom i to će građani kazniti na izborima', dodao je.



Ostojić: Predsjednica šalje opasnu poruku koja ugrožava ustavni poredak RH



Ministrica vanjskih poslova Vesna Pusić i ministar unutarnjih poslova Ranko Ostojić oštro su u subotu reagirali na osvrt predsjednice Republike na Facebooku.